google/wiki40b huggingface dataset:
Αυγούστα Βικτώρια του Σλέσβιχ-Χόλσταϊν

Νεανικά έτη

Η Αυγούστα Βικτώρια γεννήθηκε στις 22 Οκτωβρίου 1858 στο Παλάτι Ντόλτσιγκ του Μπράντενμπουρκ (σημερινό Ντούζεκ της Πολωνίας). Ήταν το πρώτο παιδί του Φρειδερίκου Η΄ δούκα του Σλέσβιχ-Χόλσταϊν και της Αδελαΐδας του Χοενλόε-Λάνγκενμπουρκ. Στις 27 Φεβρουαρίου 1881 παντρεύτηκε τον Γουλιέλμο Β΄, τότε πρίγκιπα της Πρωσίας ακόμη· και οι δύο ήταν δισεγγονοί της Βικτωρίας της Σαξονίας-Κόμπουρκ-Ζάαλφελτ, κόρης του Φραγκίσκου δούκα της Σαξονίας-Κόμπουρκ-Ζάαλφελτ: η Αυγούστα Βικτώρια από τον 1ο της γάμο και ο Γουλιέλμος Β΄ από τον 2ο. 
Ο Γουλιέλμος Β΄ είχε ζητήσει σε γάμο την εξαδέλφη του Ελισάβετ της Έσσης και του Ρήνου, αλλά εκείνη αρνήθηκε. Ο νεαρός πρίγκιπας πείσμωσε και θέλησε γρήγορα να νυμφευτεί με άλλη. Ζήτησε την Αυγούστα Βικτωρία, αλλά οι γονείς του ήθελαν πιο σπουδαίο γάμο· τότε ο πρωθυπουργός Όττο φον Μπίσμαρκ υποστήριξε τον Γουλιέλμο Β΄ με το επιχείρημα ότι έτσι θα τελείωνε η διένεξη της Γερμανίας που υπήρχε με τον Φρειδερίκο Η΄. Ο νεαρός πρίγκιπας συνέχισε να είναι αδιάλλακτος και τελικά ο πατέρας του Φρειδερίκος Γ΄ έδωσε τη συγκατάθεση του.

Ο γάμος της

Ο σχέσεις της με την πεθερά της Αυτοκράτειρα Βικτώρια, κόρη του Αλβέρτου της Σαξονίας-Κόμπουρκ & Γκότα και της Βασίλισσας Βικτώριας της Βρετανίας, δεν ήταν καλές. Η πεθερά της πίστευε ότι θα μπορούσε μέσω της Αυγούστας Βικτωρίας να αναθερμάνει τις σχέσεις της με τον γιο της, αλλά διαψεύστηκε. Έχασε τη θέση της επικεφαλής του Ερυθρού Σταυρού, θέση που πήρε τώρα η νύφη της, αν και δεν είχε εμπειρία. Η νεαρή σύζυγος στις συμβουλές της Βικτώριας έπραττε το αντίθετο. Όταν όμως o Γουλιέλμος ανέλαβε αυτοκράτορας και έλλειπε σε στρατιωτικά γυμνάσια, η Βικτωρία Αυγούστα θέλησε τη συντροφιά της πεθεράς της, αν και δεν την άφηνε να επηρεάζει πολύ τα παιδιά της· και ήταν δίπλα της όταν η πεθερά της απεβίωσε.
Η Αυγούστα Βικτώρια δεν είχε καλές σχέσεις ούτε με τις αδελφές του Γουλιέλμου Β΄, όταν η Σοφία παντρεύτηκε τον Κωνσταντίνο Α΄ μέλλοντα βασιλιά της Ελλάδας, ζήτησε να αφήσει την Ευαγγελική Εκκλησία και να γίνει Ορθόδοξη. Η Αυγούστα Βικτώρια της είπε ότι ο Γουλιέλμος Β΄ είναι αρχηγός της Ευαγγελικής Εκκλησίας της Πρωσίας και θα το βρει απαράδεκτο και πως αν επιμένει θα πάει στην Κόλαση. Η Σοφία της απάντησε πως εξαρτάται από την ίδια ποια πίστη θα έχει· η Αυγούστα Βικτώρια έπαθε υστερία και γέννησε πρόωρα τον Ιωακείμ. Ο Γουλιέλμος Β΄ έγραψε ότι αν το παιδί πέθαινε, η Σοφία θα ήταν υπεύθυνη.
Το 1920, μαζί με το σύζυγό της, εξορίστηκε από τη Δημοκρατία της Βαϊμάρης, το νέο καθεστώς στη Γερμανία. Ο γιος τους Ιωακείμ διαζεύχθηκε και μετά αυτοκτόνησε. Η Αυγούστα Βικτώρια δεν άντεξε τις απώλειες και απεβίωσε το 1921 στο Ντόορν της Ολλανδίας. Η Γερμανία επέτρεψε να ταφεί στο έδαφός της, όχι όμως να συνοδεύσει τη σωρό ο Γουλιέλμος, που την ακολούθησε ως τα σύνορα μόνο. Ετάφη στο Ναό των Αρχαιοτήτων, κοντά στο Νέο Ανάκτορο στο Πότσδαμ.
Στέφαν Κάουφμαν

Βιογραφία

Ο Κάουφμαν γεννήθηκε το 1960 στο Ζόλινγκεν της Γερμανίας και επηρεάστηκε από την οικογένεια του για να ασχοληθεί με την μουσική. Ξεκίνησε παίζοντας ακορντεόν και κάνοντας μαθήματα κιθάρας, αλλά τελικά αποφάσισε να παίξει τύμπανα.

Στα δεκαεπτά του χρόνια έγινε μεταφορέας για τους Accept και μετά το τέλος των ηχογραφήσεων για τον πρώτο τους δίσκο, ο ντράμερ Φρανκ Φρίντριχ αποχώρησε, με τον Κάουφμαν να παίρνει την θέση του όντας ο πιο κοντινός τους μουσικός που ήξερε να παίζει διπλά μπάσα τύμπανα. Η πρώτη του ηχογράφηση μαζί τους ήταν το άλμπουμ "I'm a Rebel", στο οποίο συμμετείχε και ο φίλος του και ρυθμικός κιθαρίστας, Γιορκ Φίσερ. Οι Accept γνώρισαν μεγάλη επιτυχία με τα άλμπουμ "Restless and Wild", "Balls to the Wall" και "Metal Heart", με το δεύτερο εξ αυτών να γίνεται χρυσό στις Ηνωμένες Πολιτείες και τον Καναδά. Ο Κάουφμαν παρέμεινε στο συγκρότημα μέχρι το 1994 και συμμετείχε στην παραγωγή των ζωντανά ηχογραφημένων δίσκων "Staying a Life" (1990) και "All Areas - Worldwide" (1997).

Το 1996, έγινε μέλος των U.D.O. του πρώην τραγουδιστή των Accept, Ούντο Ντιρκσνάιντερ. Έχοντας κάνει την παραγωγή στα άλμπουμ "Faceless World" και "Timebomb" στις αρχές της δεκαετίας του '90, ο Κάουφμαν εντάχθηκε στο συγκρότημα ως κιθαρίστας ηχογραφώντας μαζί τους το άλμπουμ "Solid" το 1997. Με τους U.D.O. κυκλοφόρησε εννέα δίσκους μέχρι και το "Rev-Raptor" του 2011, ενώ έκανε την παραγωγή όλων αυτών των άλμπουμ. Στις 13 Σεπτεμβρίου 2012 ανακοινώθηκε ότι ο Κάουφμαν αποχωρεί από το συγκρότημα για λόγους υγείας, αλλά θα συνεχίσει να συνεισφέρει στην σύνθεση και την παραγωγή των άλμπουμ τους.

Ο Κάουφμαν έχει εργαστεί ως παραγωγός σε άλμπουμ των Vanize, Outrage, Rough Silk, Crystal Ball και Majesty.
Ευάγγελος Στάικος

Βιογραφικά στοιχεία

Γεννήθηκε το 1935 στο Πουρνάρι Δομοκού. Απόφοιτος της Νομικής Σχολής του Πανεπιστημίου Αθηνών, από το 1957 έως το 1959 διετέλεσε πρόεδρος του Συλλόγου των Φοιτητών Φθιώτιδας στην Αθήνα.
Μετά την ολοκλήρωση των σπουδών του, μετακόμισε στη Λαμία και άσκησε μαχόμενη δικηγορία. Από το 1962 έως το 1967 εκλέχθηκε δύο φορές νομαρχιακός σύμβουλος Φθιώτιδας εκπροσωπώντας την επαρχία Δομοκού.
Μεταπολιτευτικά, ήταν υποψήφιος βουλευτής Φθιώτιδας το 1974 με την Ένωση Κέντρου — Νέες Δυνάμεις, χωρίς να εκλεγεί. Το 1975 προσχώρησε στο ΠΑΣΟΚ, με το οποίο και εκλέχθηκε βουλευτής Φθιώτιδας το 1977, 1981, 1985 και 1996.  Ήταν επίσης υποψήφιος, χωρίς να εκλεγεί, το 1989, 1990 και 1993.
Από τον Οκτώβριο του 1993 έως το Σεπτέμβριο του 1996 διετέλεσε γενικός γραμματέας του υπουργείου Δικαιοσύνης.
Απεβίωσε σε ηλικία 70 ετών στις 30 Ιουλίου 2015.
Ήταν παντρεμένος με την Ελένη Τσιλαφάκη και είχε δύο παιδιά: τον Θωμά, δικηγόρο και αντιπεριφερειάρχη Φθιώτιδας την περίοδο 2011—2014 και την Βασιλική, επίσης δικηγόρο.
Ομάδα PC-7

Η Ομάδα PC-7 (PC-7 Team) είναι αεροβατική ομάδα της Ελβετικής Πολεμικής Αεροπορίας. Το όνομά της προέρχεται από τα αεροσκάφη που χρησιμοποιεί, εννέα εκπαιδευτικά Pilatus PC-7. 
Η ομάδα ιδρύθηκε το 1987, όμως δεν πραγματοποίησε εμφανίσεις την επόμενη χρονιά. Το 1989 επανιδρύθηκε με αφορμή την επέτειο των 75 χρόνων της Ελβετικής Πολεμικής Αεροπορίας. Οι περισσότερες επιδείξεις της πραγματοποιήθηκαν την Ελβετία, όμως από το 1992 η ομάδα πραγματοποιεί περιστασιακά επιδείξεις και στο εξωτερικό.
Ναός της Αθηνάς (Συρακούσες)

Ιστορικά στοιχεία

Στη θέση του ναού της Αθηνάς υπήρξε κάποτε ένας άλλος, πιο αρχαϊκός ναός, επίσης δωρικό ρυθμού, όπως επιβεβαίωσαν οι αρχαιολογικές ανακαλύψεις κατά τις ανασκαφές του 1912 και του 1917. Στα ευρήματα συγκαταλέγονται αρχιτεκτονικά στοιχεία, πήλινα σκεύη και τμήμα βωμού, που χρονολογούνται στον 6ο αιώνα π.Χ.
Το Αθηναίον χτίστηκε, σύμφωνα με τις λογοτεχνικές πηγές, από τον Γέλωνα, τον πρώτο τύραννο των Συρακουσών, ο οποίος καταγόταν από τη δυναστεία των Δεινομενιδών, μετά τη νίκη του επί των Καρχηδονίων στη Μάχη της Ιμέρας, το 480 π.Χ. Η ομοιότητα του ναού της Αθηνάς με το ναό της Νίκης στην Ιμέρα έχει πείσει τους αρχαιολόγους ότι τόσο η ημερομηνία όσο και οι συνθήκες της κατασκευής των ναών που έχουν σωθεί στις λογοτεχνικές πηγές είναι σωστές.
Ο ναός ήταν αφιερωμένος στην Αθηνά, θεά της σοφίας και του πολέμου, όπως μαρτυρεί ο Κικέρων στις ομιλίες του εναντίον του Βέρρη, καθώς επίσης και ο Πλάτωνας και ο Αθήναιος ο Ναυκρατίτης. Ο Κικέρωνας παρέχει εκτενείς λεπτομέρειες στην ομιλία του, ισχυριζόμενος ότι ο ναός έτυχε σεβασμού από τον κατακτητή των Συρακουσών Μάρκο Κλαύδιο Μάρκελλο και ότι είχε λεηλατηθεί μόνο από τον ανθύπατο Βέρρη.

Δομή του ναού

Το Αθηναίον ήταν ένας περίπτερος με έξι κίονες στις μικρές πλευρές και δεκατέσσερις στις μακριές του πλευρές, ενώ προσάρμοζε τις αναλογίες του κλασσικού αρχιτεκτονικού κανόνα που αναπτύχθηκε στην ηπειρωτική Ελλάδα. Συνολικά, το κτίριο είχε 22 μέτρα πλάτος και 55 μέτρα μήκος. Το περιστύλιο περιβαλλόταν από ένα σηκό με ένα πρόναο και ένα οπισθόδομο, με κίονες «εν παραστάσι».
Ο ναός μετατράπηκε σε χριστιανικό τόπο λατρείας και τμήματα αυτού εξακολουθούν να είναι ενσωματωμένα στους τοίχους του καθεδρικού ναού των Συρακουσών. Στην αριστερή πλευρά του σημερινού ναού, μερικοί κίονες τοπικού ασβεστόλιθου και ο στυλοβάτης, στον οποίο στέκονται παραμένουν ορατοί. Άλλα απομεινάρια (πλάκες μαρμάρου και υδρορροές που έχουν σχήμα κεφαλής λιονταριού) διατηρούνται στο Περιφερειακό Αρχαιολογικό Μουσείο του Πάολο Όρσι. Μέσα στο ναό, 9 άλλοι κίονες από τη δεξιά πλευρά του περίπτερου είναι σαφώς ορατοί, με έντονη καμπύλωση (ένταση), καθώς και άλλοι δύο από το μέτωπο του σηκού.
Πολιτσάν

Γεωγραφία

Η πόλη βρίσκεται 256 μ. πάνω από την επιφάνεια της θάλασσας, αλλά η γειτνίαση με τον ποταμό Οσούμ προσδίδει ένα τυπικό μεσογειακό κλίμα. Το Πολιτσάν περιβάλλεται από αρκετούς λόφους, από τους οποίους προέρχεται το όνομα του.

Ιστορία

Η πόλη χτίστηκε τη δεκαετία του 1960 από την κομμουνιστική κυβέρνηση με σκοπό τη δημιουργία μιας βιομηχανικής πόλης για την παραγωγή όπλων και πυρομαχικών. Θεωρούνταν πόλη «φάντασμα» για μεγάλο διάστημα μιας και λίγα στοιχεία είχαν γίνει γνωστά για αυτή για λόγους ασφαλείας.

Οικονομία

Η οικονομία της πόλης επικεντρώνεται στη βιομηχανία όπλων, αν και η κατάρρευση του κομμουνιστικού καθεστώτος το 1990 προκάλεσε τη μείωση της παραγωγής. Ο βιομηχανικός τομέας εκπροσωπείται επίσης μέσω ενός μικρού εργοστασίου παραγωγής μπίρας. 
Στις γεωργικές δραστηριότητες περιλαμβάνονται η καλλιέργεια σιταριού, καλαμποκιού, φασολιών και λαχανικών. 
Στους γύρω λόφους καλλιεργούνται επίσης ελιές, κάστανα, καρύδια, σύκα, κεράσια και σταφύλια. Τα σταφύλια καλλιεργούνται κυρίως για την παραγωγή ρακής.
Σουφριέρ, Δομινίκα

Γεωγραφία

Η Σουφριέρ βρίσκεται νοτιοδυτικά της Δομινίκας και βόρεια του Αγίου Ανδρέα. Βρίσκεται βόρεια της Γκαλιόν, νοτιοανατολικά της Πουάν Μισέλ, νοτιοδυτικά της Μορν Πλατ Παΐς και ανατολικά του Κόλπου Σουφριέρ.
Δημήτριος Γαρουφαλιάς

Βιογραφικά στοιχεία

Ήταν γιος του Ευάγγελου Γαρουφαλιά. Αδερφός του ήταν ο Πέτρος Γαρουφαλιάς. Σπούδασε πολιτικός μηχανικός στο ΕΜΠ. Εξελέγη βουλευτής Πρεβέζης στις εκλογές του στις εκλογές του 1963 με την Ένωση Κέντρου.
Τηλεόραση στην Κύπρο

Η Τηλεόραση στην Κύπρο ξεκίνησε για πρώτη φορά το 1956. Η ιδιωτική τηλεόραση ξεκίνησε στις 26 Απριλίου 1992, με τα κανάλια να μεταδίδονται στερεοφωνικά, παράλληλα με το τέλετεξτ. Ο πρώτος ιδιωτικός τηλεοπτικός σταθμός της Κύπρου, ο Λόγος ανήκει και λειτουργεί από την Εκκλησία της Κύπρου. Τον Αύγουστο του 1995, ο ίδιος σταθμός παρουσίασε το πρώτο του site το οποίο φτιάχτηκε από την (συνιδιοκτήτρια) εταιρεία παροχής υπηρεσιών διαδικτύου Logosnet. Η Κυπριακή τηλεόραση πέρασε σταδιακά σε έγχρωμη μετάδοση με το γερμανικό σύστημα PAL, ενώ από την 1η Ιουλίου του 2011 όλα τα κανάλια της Κύπρου εκπέμπουν ψηφιακά, σύμφωνα με την πολιτική της Ευρωπαϊκής Ένωσης. Λόγω της πολιτικής διαίρεσης της νήσου, οι τηλεοπτικές επιχειρήσεις είναι χωρισμένες.

Ελεύθερες περιοχές

Η επίγεια ψηφιακή μετάδοση είναι διαθέσιμη στην Κύπρο, ενώ η δορυφορική ψηφιακή μετάδοση είναι διαθέσιμη μέσω της NOVA Κύπρου. Ωστόσο, η CytaVision, η CableNet και η Primetel προσφέρουν ψηφιακή τηλεόραση μέσω ευρυζωνικής σύνδεσης.

Κανάλια στην ΤΔΒΚ

Η BRT (ή Bayrak RTV) είναι ο "δημόσιος ραδιοτηλεοπτικός φορέας" (διεθνώς παράνομος στην πραγματικότητα) της Τουρκικής Δημοκρατίας της Βόρειας Κύπρου. Ξεκίνησε αρχικά τις ραδιοφωνικές εκπομπές στις 25 Δεκεμβρίου 1963 και τις πρώτες τηλεοπτικές στις 19 Ιουλίου 1976. Τα περισσότερα "κανάλια" στην Βόρεια Κύπρο μεταδίδονται και μέσω δορυφόρου από τον τουρκικό πάροχο Türksat.
Η BRT, δεν είναι ούτε μέλος της EBU, ούτε μέλος της ITU και δεν αναγνωρίζεται ως κρατικός οργανισμός από καμία χώρα, πάρα μόνο από την Τουρκία. Επίσης στο βόρειο τμήμα του νησιού μεταδίδεται και η δημόσια ραδιοτηλεόραση της Τουρκίας TRT από το 1974, καταλαμβάνοντας παρανόμως συχνότητες του ΡΙΚ. Μέχρι στιγμής, στην Βόρεια Κύπρο "εκπέμπουν" δεκαεννέα δημόσια και ιδιωτικά τηλεοπτικά κανάλια τα οποία είναι τα εξής:
Έλσα Βεργή

Βιογραφία

Γεννήθηκε στην Αθήνα το 1921, με καταγωγή από Αιδηψό. Σε ηλικία 15 ετών συμμετείχε υπό την πρωθιέρεια Κούλα Πράτσικα, στον χορό, στην πρώτη αφή της Ολυμπιακής φλόγας, στους 11ους Ολυμπιακούς Αγώνες, στην αρχαία Ολυμπία, στις 28 Ιουλίου του 1936. Το γεγονός αυτό ίσως να της ανέδειξε θεατρική κλίση. Σπούδασε στη Δραματική Σχολή του Εθνικού Θεάτρου και στο Ωδείο Αθηνών. Πρωτοεμφανίσθηκε στο θέατρο σε ηλικία 19 ετών, το 1940, στο έργο "Παπαφλέσσας" του Σπύρου Μελά, στη σκηνή του Εθνικού Θεάτρου, αναλαμβάνοντας στη συνέχεια πρωταγωνιστικούς ρόλους σε έργα κυρίως κλασσικού δραματολογίου.

Μετά την απελευθέρωση, το 1947, απεστάλη από το Εθνικό θέατρο στις ΗΠΑ για τη μελέτη του σύγχρονου αμερικανικού θεάτρου. Με την επιστροφή της συνέχισε τη συνεργασία της με το Εθνικό θέατρο ως πρωταγωνίστρια και το 1953 έδωσε ρεσιτάλ αρχαίου δράματος στην Αγγλία, το Βέλγιο και την Ολλανδία. 
Το 1959 δημιούργησε δικό της θίασο, αποκτώντας και δική της θεατρική σκηνή, το "Θέατρο Βεργή" (1970), στην οδό Βουκουρεστίου - Αθήνα, όπου και πρωταγωνίστησε σε δεκάδες έργα του διεθνούς δραματολογίου. Λίγο αργότερα συνέχισε τις διεθνείς εμφανίσεις της στην Αίγυπτο, την Κύπρο και χώρες της Ευρώπης. Μέχρι το 1960 έλαβε δύο φορές μέρος στο Φεστιβάλ Αθηνών καθώς και στο Φεστιβάλ του Εδιμβούργου. Το 1966 συνεργάστηκε έκτακτα και με το "Πειραϊκό Θέατρο" του Δημήτρη Ροντήρη όπου πρωταγωνίστησε στην "Ηλέκτρα" του Σοφοκλή και τη "Μήδεια" του Ευριπίδη. Μετά το 1980 έλαβε συχνά μέρος με το θίασό της στις εκδηλώσεις του Φεστιβάλ Αθηνών. Συνεργάστηκε με όλους σχεδόν τους ηθοποιούς του δραματικού ρεπερτορίου όπως με τον Μάνο Κατράκη, Θ. Κωτσόπουλο, Α. Αλεξανδράκη, Δ. Χορν, Λ. Καλλέργη, Βάσω Μανωλίδου, Αντιγόνη Βαλάκου, Τζένη Ρουσσέα, Μαίρη Αρώνη κ.ά., καθώς επίσης με την ΕΙΡ σε ραδιοφωνικές μεταφορές θεατρικών έργων και ως αφηγήτρια στο Ήχος και Φως του Δήμου Ρόδου.
Από τους κατά καιρούς συμμετέχοντες στο θίασό της αναδείχθηκαν πολλοί νέοι ηθοποιοί. Από τις διάφορες ερμηνείες της ξεχώρισαν οι παραστάσεις της στα έργα "Ιφιγένεια εν Ταύροις", "Οιδίπους τύραννος", "Φάουστ", "Μήδεια", "Εκάβη", "Καινούργια ζωή", "Χαραυγή", "Ορέστεια". "Χοηφόροι", "Ευμενίδες", υποδυόμενη την Ηλέκτρα, "Όνειρο θερινής νυκτός", υποδυόμενη την Ιππολύτη, "Ιππόλυτος", ως Φαίδρα, "Αυτοκράτειρα Θεοφανώ", ως Θεοφανώ, του Τερζάκη κ.ά. Η Έλσα Βεργή υπήρξε σπουδαία ηθοποιός με μεγάλη υποκριτική τέχνη, ειδικότερα στην τραγωδία και με πολύ καλή γνώση των όρων και των ορίων του θεάτρου.

Πολιτική σταδιοδρομία

Το 1986 αναμίχθηκε στις δημοτικές εκλογές της Αθήνας με τον συνδυασμό "Νέα Εποχή" του Μ. Έβερτ όπου στον 2ο γύρο έλαβε 2.691 ψήφους καταλαμβάνοντας την 20ή θέση του συνδυασμού.
Η Έλσα Βεργή τιμήθηκε από τον Βασιλέα Παύλο Α΄, τον Βασιλέα Κωνσταντίνο Β΄, από πολλούς καλλιτεχνικούς φορείς, καθώς και με ξένες διακρίσεις. Πέθανε στην Αθήνα το 1989 και κηδεύτηκε στα Σπάτα.
Ιερά Μητρόπολις Αρκαλοχωρίου, Καστελλίου και Βιάννου

Ιστορικά στοιχεία

Η Ιερά Μητρόπολη Αρκαλοχωρίου, Καστελλίου και Βιάννου ιδρύθηκε το Σεπτέμβριο του 2001 με το Ν. 2942/2001 (Φ.Ε.Κ. 202/12-9-2001, τ. Α΄). Έχει έδρα της το Αρκαλοχώρι και καλύπτει γεωγραφικά την ενδοχώρα και τα νότια του νομού Ηρακλείου. Ξεκίνησε την πορεία της με  πενιχρά μέσα, πολλές δυσκολίες και δυσεπίλυτα προβλήματα, διαθέτοντας μηδενικές υποδομές και εγκαταστάσεις. Εντός των ορίων της Μητροπόλεως, στον οικισμό Ζίντα Ηρακλείου, εγκαινιάστηκε το 2015 ο Ιερός Ναός του Αγίου Χρυσοστόμου Επισκοπου Σμύρνης, ο πρώτος Ναός της Κρήτης στη μνήμη του.

Ιερές Μονές

Στην περιφέρεια της Ιεράς Μητρόπολης στην οποία και υπάγονται φέρονται οι ακόλουθες Ιερές Μονές:

Περιοδικές εκδόσεις

Από το έτος 2004 ξεκίνησε η κυκλοφορία του εντύπου Πρόθεση, το οποίο εκδίδεται σε τριμηνιαία βάση και το Εκκλησιαστικό Ημερολόγιο κατ' έτος.
Κώστας Τσαπόγας

Ο  Κώστας Τσαπόγας ήταν Έλληνας αξιωματικός της Αστυνομίας Πόλεων και αντιστασιακός, στέλεχος του ΕΑΜ και αρχηγός της Εθνικής Πολιτοφυλακής στην Αττική μετά την Απελευθέρωση.

Βιογραφικό

Ως αξιωματικός είχε μακρά θητεία στην Υποδιεύθυνση Γενικής Ασφαλείας Αθηνών, ενώ επί Κατοχής υπηρετούσε επίσης σε νευραλγική θέση, στο Αρχηγείο Αστυνομίας Πόλεων. Ήλθε σε επαφή με το ΕΑΜ μέσω της «26 ΣΤ΄ Γκρούπας», παράνομης μυστικής οργάνωσης αστυνομικών που καθοδηγούνταν από το Πολιτικό Γραφείο του ΚΚΕ, και κατηγορήθηκε ως επικεφαλής της ΟΠΛΑ. Η ΟΠΛΑ είχε ως πολιτικό καθοδηγητή τον Στέργιο Αναστασιάδη (μέλος του Πολιτικού Γραφείου του ΚΚΕ), αλλά επιχειρησιακός επικεφαλής θεωρήθηκε πως ήταν ο Τσαπόγας, με βασικό βοηθό του τον επίσης αξιωματικό της Αστυνομίας Διονύση Δήμου. Ο ιστορικός Ιάσονας Χανδρινός αναφέρει ότι «οι πρώτες ομάδες εκτελεστών της ΟΠΛΑ συγκροτήθηκαν από κομμουνιστές αστυνομικούς που επιφορτίστηκαν με την τιμωρία "προδοτών"».
Κατά τα Δεκεμβριανά ο Τσαπόγας ήταν αρχηγός της Εθνικής Πολιτοφυλακής στην Αττική. Για τη δράση του εξορίστηκε στην Ικαρία και στην Μακρόνησο.
Ο γιος του Γιώργος Τσαπόγας (φοιτητής Ιατρικής επί Κατοχής) ήταν επίσης στέλεχος του ΕΑΜ και υπεύθυνος του παραρτήματος της ΕΠΟΝ στην περιοχή της Νέας Σμύρνης.
Wolfdale (μικροεπεξεργαστής)

Wolfdale

Η ονομασία Wolfdale αναφέρεται συγκεκριμένα στη σειρά E8000 των επεξεργαστών με την εμπορική ονομασία Core 2 Duo για σταθερούς υπολογιστές και στην οικογένεια των επεξεργαστών Xeon 3100 για, εξυπηρετητές. Κατασκευάστηκαν με την λιθογραφική μέθοδο ολοκλήρωσης των 45 nm (νανόμετρα), διέθεταν 2 επεξεργαστικούς πυρήνες και ανάλογα με το μοντέλο διαθέτονταν σε συχνότητες από τα 2.66 GHz (E8200) μέχρι και 3.5 GHz (E8700). Η σειρά αυτή διέθετε επίσης 6MB κρυφής μνήμης επιπέδου 2 (L2 cache), ταχύτητα διαύλου FSB στα 1333 ΜΗz (ή MT/s) καθώς και το σύνολο εντολών SSE4.1 για την επεξεργασία πολυμέσων. Κυκλοφόρησαν για πρώτη φορά στις 20 Ιανουαρίου του 2008 με κωδικό προϊόντος 80570 ενώ η σταδιακή απόσυρσή τους ξεκίνησε τον Αύγουστο του 2011.

Wolfdale-3M

Η ονομασία Wolfdale-3M αναφέρεται συγκεκριμένα στις σειρά Ε7000 των επεξεργαστών με την εμπορική ονομασία Core 2 Duo καθώς και στις σειρές Ε5000/Ε6000 των Pentium Dual-Core και Ε3000 των επεξεργαστών Celeron (κωδικός προϊόντος 80571). Αποτελεί τον άμεσο διάδοχο των Allendale, έχει συνολική επιφάνεια 82 mm² με συνολική κρυφή μνήμη επιπέδου 2 (L2 cache) 3ΜΒ ,όπως οι Penryn-3M. Η σειρά Ε3000 (Celeron) αντικατέστησε την Ε1000 και είχε ενεργοποιημένο μόνο 1ΜΒ κρυφής μνήμης, η σειρά Ε5000 (Pentium Dual-Core) που αντικατέστησε την Ε2000 είχε ενεργοποιημένα τα 2ΜΒ κρυφής μνήμης ενώ η σειρά Ε7000 (Core 2 Duo) είχε ενεργοποιημένο το σύνολο των 3ΜΒ κρυφής μνήμης που διέθετε το τσιπ, με ταχύτητα διαύλου FSB στα 1066 MHz (ή MT/s).

Wolfdale-CL

Η ονομασία αυτή δόθηκε στους επεξεργαστές με την εμπορική ονομασία Xeon L3014 και Ε3113 (με κωδικό προϊόντος 80588) και τοποθετούνταν στην υποδοχή LGA 771. O L3014 διέθετε μόνο 1 πυρήνα επεξεργασίας, 3ΜΒ κρυφής μνήμης επιπέδου 2 (L2 cache) και δεν υποστήριζε τεχνολογίες υλικού με εικονικές λειτουργίες ( Intel VT-x), ενώ ο Ε3113 ήταν πανομοιότυπος με τον Ε3110 με τη διαφορά ότι τοποθετούνταν σε διαφορετικές υποδοχές. Ο Wolfdale-CL αντικατέστησε τον Conroe-CL, ενώ ο Yorkfield-CL αποτέλεσε τον 4-πύρηνο επεξεργαστή, βασισμένο σε τσιπ Wolfdale-CL.
Τζέρι Τρέινορ

Προσωπική ζωή

Ο Τρέινορ γεννήθηκε και μεγάλωσε στο Σαν Ντιέγκο της Καλιφόρνιας και είναι γιος των Μπιλ και Μάντελιν Τρέινορ. Σπούδασε στο Πανεπιστήμιο της Καλιφόρνια στη Σάντα Μπάρμπαρα.

Σταδιοδρομία

Η πρώτη εμφάνιση του Τρέινορ έγινε στη σειρά Undressed του MTV, ως Έρικ. Ο πρώτος δευτερεύων ρόλος του ήταν στη σειρά Crossing Jordan, ως Μπράιαν και ο πρώτος πρωταγωνιστικός ρόλος ήταν στη σειρά iCarly, ως Σπένσερ.
Γερτρούδη του Χόενμπεργκ

Βιογραφία

Ήταν κόρη του Μπούκχαρτ Ε΄ κόμη του Χόενμπεργκ (απεβ. 1253) και της Ματθίλδης/Μέχτιλντ, κόρης του Ροδόλφου Β΄ παλατινού κόμη (δούκα) του Τύμπινγκεν. O Οίκος των Χόενμπεργκ, πλάγιος κλάδος του Οίκου των Χοεντσόλερν, εξουσίαζαν εκτεταμένες γαίες στη νοτιο-δυτική Γερμανία. Ο Ελβετός ιστορικός Αιγκίντιους Τσούντι (1505-1572), που αμφισβήτησε την καταγωγή της και θεώρησε ότι κατάγεται από τους Φρόμπουργκ, διαψεύστηκε.
Περί το 1251 παντρεύτηκε στην Αλσατία τον Ροδόλφο κόμη των Αψβούργων και έζησαν στο Ράινφελντεν. Το 1273 στη Φρανκφούρτη ο σύζυγός της εξελέγη βασιλιάς της Γερμανίας, πράγμα που οφείλεται μεγάλως στις προσπάθειες του εξαδέλφου του Φρειδερίκου Γ΄ των Χοεντσόλερν μπουργκράβου της Νυρεμβέργης. Στέφθηκε στον καθεδρικό του Άαχεν τον επόμενο μήνα. Η Γερτρούδη-Άννα ήταν βασίλισσα για 8 έτη, απρόθυμη όμως να παρέμβει στις δραστηριότητές του: ο Ροδόλφος Α΄ αγωνίστηκε να στερεώσει την εξουσία του εναντίον του διεκδικητή Ότακαρ Β΄ της Βοημίας και προσπάθησε ανεπιτυχώς να στεφθεί στη Ρώμη ως αυτοκράτορας.
Η Γερτρούδη, έπειτα από σοβαρή, σύντομη ασθένεια, απεβίωσε 56 ετών στην κατοικία του συζύγου της στη Βιέννη. Είχε ζητήσει να ταφεί στον καθεδρικό της Βασιλείας, μαζί με τον νεότερο γιο της Κάρολο. Ο Ροδόλφος Α΄, αν και είχε εμπλακεί σε μακροχρόνιες διενέξεις με τους πρίγκιπες-επισκόπους της Βασιλείας, έδωσε τη συγκατάθεσή του. Το 1770 τα λείψανά της μεταφέρθηκαν στο αββαείο του Αγίου Βλασίου. Σήμερα βρίσκονται στο αββαείο του Αγ. Παύλου στην Καρινθία. Ο Ροδόλφος Α΄, έπειτα από τρία έτη, νυμφεύτηκε την Ισαβέλλα των Καπετιδών-Βουργουνδίας.
Πριν πέσει η νύχτα

Πλοκή

Ο Ρεϊνάλντο Αρένας γεννιέται το 1943 στην επαρχία Οριέντε της Κούβας. Μεγαλώνει με τη μητέρα του και ήδη από την παιδική του ηλικία ανακαλύπτει την έλξη του προς τα αγόρια. 
Τη δεκαετία του ’60 εγκαθίσταται στην Αβάνα, όπου ξεκινά να δουλεύει στη βιβλιοθήκη. Παράλληλα, κερδίζει μια τιμητική λογοτεχνική διάκριση, ενώ ζει τη ζωή του ανοιχτά ως ομοφυλόφιλος. Γνωρίζει και συναναστρέφεται με άλλους ομοφυλόφιλους, όπως ο συγγραφέας Χοσέ Λεσάμα Λίμα, ο κριτικός Βιρχίλιο και οι φίλοι του Πέπε και Τόμας. Ο Ρεϊνάλντο υποστηρίζει την επανάσταση του Φιδέλ Κάστρο, όμως το καθεστώς περιθωριοποιεί τους ομοφυλόφιλους ως αντιδραστικά στοιχεία και προϊόντα του καπιταλισμού. Καταδιώκεται και συλλαμβάνεται με την κατηγορία του βιαστή και του δολοφόνου. Όσο βρίσκεται στη φυλακή, συνεχίζει τη συγγραφή. Μετά από δύο χρόνια, αποφυλακίζεται και έκτοτε ψάχνει συνεχώς τρόπους για να φύγει από τη χώρα. Εν τέλει, τα καταφέρνει.
Το 1980 εγκαθίσταται στις ΗΠΑ, όπου μένει μαζί με τον φίλο του Λάζαρο. Μετά από λίγα χρόνια, διαγιγνώσκεται με AIDS, όμως δε θέλει να πεθάνει σε νοσοκομείο. Για αυτόν τον λόγο ζητά τη βοήθεια του Λάζαρο για να πεθάνει ήρεμος στο σπίτι.
Αλέξις Κοπέλο

Συμμετοχή με την Κούβα

Συμμετείχε στο Παγκόσμιο Πρωτάθλημα Στίβου 2009, όπου κατέκτησε το χάλκινο μετάλλιο. Δύο χρόνια μετά στην ίδια διοργάνωση στο Παγκόσμιο Πρωτάθλημα Στίβου 2011 ήταν 4ος. Με την Κούβα συμμετείχε σε 2 Ολυμπιακούς Αγώνες (2008, 2012).

Συμμετοχή με το Αζερμπαϊτζάν

Ο Κοπέλο έπρεπε να περιμένει 5 χρόνια για να πάρει την Αζερμπαϊτζανική εθνικότητα. Στο Παγκόσμιο Πρωτάθλημα Στίβου 2017 ήταν 5ος. Στο Ευρωπαϊκό Πρωτάθλημα Στίβου 2018 κατέκτησε το ασημένιο μετάλλιο πίσω από τον Νέλσον Εβόρα.